google/wiki40b huggingface dataset:
Nyiragongo

Nyiragongo er en aktiv vulkan i Den demokratiske republikken Kongo (tidligere Zaire). Det befinner seg i Virunga nasjonalpark 20 km nord for Kivusjøen i Riftdalen.
Fjellet er en stratovulkan og måler 3470 moh. Nyiragongo er kjent for å ha en lavasjø som er stort sett permanent. 
I 1977 hadde denne kratersjøen steget høyt og toppen av vulkanen raste sammen, noe som førte til en kraftig strøm av lava. Dette førte til store ødeleggelser og flere mennesker omkom.
Vulkanen hadde et kraftig utbrudd i januar 2002. En 200-1000 meter bred lavastrøm nådde provinshovedstaden Goma, dekket den nordlige delen av byens internasjonale flyplass, og rant ut i Kivusjøen. 400.000 mennesker var blitt evakuert. Likevel omkom 45 personer av kvelning eller ved at bygninger raste sammen. 4.500 bygninger ble ødelagt.
Etter utbruddet var det flere større jordskjelv i omtrent tre måneder, noe som førte til skader på bygninger.
Nabofjellet Nyamuragira hadde utbrudd seks måneder senere. Nyiragongo er fortsatt aktiv, med en ny lavasjø dannet i krateret.
Bernardino Machado

Bakgrunn og virke

Han var sønn av António Luís Machado Guimarães som var baron og adelsmann fra den kongelige husholdning og hans andre kone Praxedes de Sousa Guimarães. Han kom til Portugal i 1860 og han ble immatrikulert ved Coimbra Universitet i 1866 der han studerte matematikk i tre år, og tok eksamen i filosofi i 1873. I 1872 valgte han å skaffe seg portugisisk statsborgerskap. Han ble tildelt doktorgraden i filosofi i 1876 og han tok eksamen i Generelt Landbruks-og Samfunnsøkonomi i 1883. 
I januar 1882 giftet han seg i Porto med Elisa Dantas Gonçalves Pereira som han fikk hele seksten barn sammen med. I 1882 ble han valgt inn på det portugisiske parlamentet for distriktet Lamego, og i 1886 ble han valgt inn for Coimbra. Han debatterte ofte om å reformere den offentlige utdanningen og han har utgitt flere bøker om dette emnet.
Da den første portugisiske republikken ble proklamert i 1911 ble han utenriksminister, og han kjørte en mislykket kampanje for presidentvalget i 1911. Etterpå ble han utnevnt til ambassadør og han ble sendt til Brasil. 
I 1914 gjorde han et politisk comeback og i 1915 ble han valgt inn som president i Portugal. I løpet av hans presidentperiode fikk han Tysklands krigserklæring i mars 1916 og han besøkte de portugisiske styrkene som var utplassert i slagmarkene i Frankrike.
I 1917 ble regjeringen hans avsatt ved et militærkupp som var ledet av Sidónio Pais som ble den neste presidenten i Portugal og Machado dro derfor i eksil.
Machado kom tilbake til Portugal i 1919 og da ble han valgt til senator. Han var statsminister i Portugal fra 10. februar til 23. mai 1921. Nok en gang, i 1925, oppnådde han å bli tildelt president-kontoret etter den forrige presidenten Teixeira Gomes var ferdig med sin periode. Denne gangen ble Machado avsatt i et nytt statskupp i mai 1926 da Estado Novo kom til makten.
Denne gangen dro han i eksil til Frankrike, hvor han flere ganger offentlig uttalte seg svært kritisk til det portugisiske regimet. Den tyske okkupasjonen av Frankrike i 1940 tvang ham til å søke beskyttelse i Portugal, der regjeringen ga ham beskyttelse mot den betingelsen at hans bevegelser var begrenset til den nordlige delen av Portugal. Det var her han døde i 1944.
Bergen filharmoniske kor

Bergen Filharmoniske Kor (BFK) ble reorganisert og formelt stiftet i 1919, men har som Bergen Filharmoniske Orkester røtter tilbake til 1765. Koret er tilknyttet Musikkselskapet Harmonien og har rundt 100 sangere. Håkon Matti Skrede er kormester (dirigent).
Sammen med et av verdens eldste symfoniorkestre har BFK lange tradisjoner. Koret har gjort flere plateinnspillinger med gode internasjonale anmeldelser. Innspillingen av Leoš Janáčeks Glagolská mše (norsk: Glagolittisk messe) ble nominert til Grammy Award for «Best Choral Performance» i 2017.
Jordskjelvmuseet i Lanzhou

Jordskjelvmuseet i Lanzhou (forenklet kinesisk: 兰州地震博物馆; pinyin: Lanzhou dizhen bowuguan) ble etablert i 1989. Det ligger i Shilitao 十里桃乡 i bydistriktet Anning 安宁区 i Lanzhou i provinsen Gansu i Folkerepublikken Kina. Det har en utstillingsflate på 3500 kvadratmeter.
Området rundt Lanzhou er gjentatte ganger blitt rammet av store jordskjelv; blant dem var ett av verdens største, Jordskjelvet i Haiyuan i 1920.
Syv utstillingshaller er viet til forskjellige aspekter ved jordskjelvkatastrofer.
Iljusjin Il-18

Utvikling og varianter

Den første produksjonsmodellen Il-18 var utstyrt med fire Kusnetsjov SN-4 turbopropmotorer og kunne ta 75 passasjerer. Il-18B ble utstyrt med fire Ivtsjenko AI-20 på 2 985 kW hver og rekonfigurert for 84 passasjerer. I 1961 ble Il-18I introdusert med en passasjerkapasitet på 111 personer. Il-18D og Il-18E kunne ta opptil 122 passasjerer og ble utstyrt med de kraftigere Ivtsjenko AI-20M turbopropmotorene på 3 170 kW hver. Sivile Il-18 er også blitt brukt militært som transportfly.

Iljusjin Il-20

Il-20 er et militært rekognoseringsfly basert på Il-18D. Flyet ble observert første gang i 1978 og kan kjennetegnes ved en 10,25 m lang sylidrisk kapsel opphengt under skroget. Kapselen inneholder en SLAR (Side Looking Airborne Radar).

Iljusjin Il-22

Il-22 er et kommando- og kommunikasjonsfly basert på Il-18D. En oppgradert versjon er kjent som Il-22M.

Iljusjin Il-24

Il-24N er et sivilt rekognoseringsfly utviklet for overvåkning av fiskeri og miljø. Flyet er utstyrt med en SLAR tilsvarende Il-20.

Iljusjin Il-38

Iljusjin Il-38 er et Maritimt rekognoseringsfly basert på Il-18. Flyet ble produsert av Iljusjin og fløy første gang i 1967. Det er i bruk med den russiske og indiske marine.
Il-38 kan fly i opptil 12 timer og kan utstyres med torpedoer og kjernefysiske eller konvensjonelle dypvannsbomber.
Ziggo Dome

Bakgrunn

Ziggo Dome ble tegnet av arkitektkontoret Benthem Crouwel Architekten. Selv om navnet dome refererer til en kuppel, har ikke bygningen noen runde kanter. I stedet har bygningen form som en kvadratisk blokk med lengde og bredde på 90 ganger 90 meter. Høyden er 30 meter. Fasaden lyses opp av 120 000 ledlys, og det kan fremvises videobilder og filmer på fasaden. 
Arenaen ble skreddersydd for musikk og konserter, men kan tilpasses til å huse idrettskonkurranser. Anlegget har blant annet tennisbane, svømmebasseng og ishockeybane. Fotballstadionet Johan Cruijff Arena ligger rett ved siden av Ziggo Dome.
I 2017 var Ziggo Dome den femte travleste arenaen i verden. Bare Madison Square Garden, SSE Hydro, Manchester Arena og O2 Arena London hadde flere konserter.
Siden 2016 har arenaen huset finalen i Korfbal League, den øverste kurvball-ligaen i Nederland. Tidligere ble finalen holdt i Rotterdam Ahoy.
Linjestykke

Et linjestykke eller et linjesegment er i geometri en del av en linje som er avgrenset av to punkter.  
Et eksempler på et linjestykke kan være en side i en trekant eller et kvadrat. Generelt kalles linjestykket mellom to nabohjørner i et polygon for en kant i polygonet. Et linjestykke mellom to hjørner som ikke er nabohjørner kalles en diagonal.  Et linjestykke mellom to punkter på en kurve kalles en korde.
I et euklidsk rom er et linjestykke den korteste vegen mellom to punkt.
En vektor er et linjestykke med en definert orientering.
Friidrettens Trenerforening

Friidrettens Trenerforening er en norsk forening. Den ble etablert i 1991 og består av om lag 200 trenere fra hele landet.
Formålet er å utvikle medlemmenes kunnskaper, ivareta medlemmenes interesse, utvikle felles identitet og et godt samarbeid, ivareta trenernes arbeidsvilkår og rettssikkerhet.
Formålet er også å etablere og vedlikeholde de best mulige forbindelser med sentrale organisasjoner.
Friidrettens Trenerforening utgir bladet Fagnytt.
Leder er Lars Ola Sundt, Kolbotn.
Á

Á, á (a-akutt) er en bokstav i nordsamisk, tsjekkisk, færøysk, ungarsk, islandsk og slovakisk. Denne bokstaven dukker også opp i irsk, oksitansk, portugisisk, spansk og vietnamesisk som en variant av bokstaven a.

Færøysk

Á er den andre bokstaven i det færøyske alfabetet og representerer /ɔ/ eller /ɔaː/. Den er dessuten preposisjonen på.

Islandsk

Á er den andre bokstaven i det islandske alfabetet og representerer /au̯/ (som i «ow»).

Nordsamisk

Á er den andre bokstaven i det nordsamiske alfabetet, og blir i Karasjok uttalt omtrent som norsk æ og i Kautokeino som lang a.

Til tross for at den nordsamiske bostaven á er representert i ISO/IEC 8859-1, er det ikke en bokstav man kan ha i et navn som registreres hos folkeregisteret.

Kinesisk

I kinesisk pīnyīn er á yángping-tonen (阳平, høy tone) av a.

Tsjekkisk, ungarsk og slovakisk

Á er den andre bokstaven i ungarske, tsjekkiske og slovakiske alfabetet og representerer /aː/.

Vietnamesisk

I det vietnamesiske alfabetet er á sắc-tonen (høy tone) av a.
Skihopping i Kroatia

I Kroatia ble den første hoppbakken bygd i 1934, i byen Mrkopalj. Nordmannen Jahr satte der bakkerekord med 46 meter i 1936. De neste årene ble det bygd hoppbakker flere steder i Kroatia, og skihopping var en populær idrett i landet som da var en del av Jugoslavia. På 1940-tallet satte Josip Šporer kroatisk rekord med 102 meter i skiflygingsbakken i Planica i Slovenia. Til sammenligning var verdensrekorden satt samme sted i 1948 på 120 meter.
I 1948 åpnet Kroatias største hoppbakke i Delnice. Bakken var konstruert av den slovenske ingeniøren Stanko Bloudek, som også konstruerte den første skiflygingsbakken i Planica. Bakken hadde fra starten av størrelse K45, og ble utvidet til K60 i 1957 og K70 i 1966. Det siste større rennet i Delnice var det jugoslaviske mesterskapet i 1981. Etter flere vintre med snømangel døde skihoppingen i Kroatia ut på 1980-tallet, men ble vekket til live igjen i mars 2006, da det ble holdt et ungdomsrenn med slovenske deltakere i Delnice. I dette rennet ble bakkerekorden i K70-bakken forbedret for første gang på 33 år. I mai samme år ble det arrangert kroatisk veteranmesterskap i Delnice. Den eldste deltakeren i dette rennet var Josip Šporer, som da var blitt 75 år.
Byggingen av tre små hoppbakker i Delnice startet i 2008. Det finnes også konkrete planer om å bygge ut den største bakken til en moderne K80-bakke.
Kroatias eneste internasjonale skihopper i moderne tid er Urban Zamernik, som har deltatt i FIS-cupen og junior-VM siden 2008. Zamernik er opprinnelig slovener, men ble kroatisk statsborger i 2007.
Alan Pardew

Reading

I 1999 ble Pardew manager i Reading. Han snudde laget fra å være et nedrykkslag til opprykkslag. I 2000/01 kom Reading til play-off-finale i Football League Two, men det ble tap for Walsall FC. Neste sesong rykket laget direkte opp i Football League One. I denne ligaen ble de nummer fire, og de tapte i play-off igjen, denne gangen mot Wolverhampton Wanderers.

West Ham

I 2003 ble han manager i West Ham. Han gjorde det bra i West Ham og førte dem blant annet til finale i FA-cupen i 2006. De tapte for Liverpool på straffesparkkonkurranse. West Ham ledet to ganger, men Liverpool kom tilbake helt på slutten og utlignet ved et fantastisk langskudd av Steven Gerrard. Men det hadde allikevel vært en meget bra sesong for West Ham. I 2006 hentet han Carlos Tevez og Javier Mascherano, noe som i ettertid er regnet som en genistrek.
I desember 2006 fikk Pardew sparken i West Ham.

Charlton

På julaften 2006 fikk han jobben som manager i Charlton. I hans første kamp i Charlton ble det 2–2 hjemme mot Fulham. Charlton ledet 2–1 til det 93. minutt, men Fulham scoret da og det ble 2–2. Han var manager i Charlton til 2008, da han fikk sparken.

Southampton

17. juli 2009 ble han oppnevnt som ny manager i League One-klubben Southampton. Pardew førte Southamton til playoff-finalen på Wembley, hvor de slo Carlisle United 4–1. Fem måneder senere mistet Pardew jobben.

Newcastle United

Den 9. desember 2010 ble det klart at Pardew skulle ta over jobben som manager i Premier League-klubben Newcastle United. Han tok over etter Chris Hughton som svært overraskende hadde fått sparken noen dager tidligere. I sin debutkamp førte han Newcastle til 3–1-seier over Liverpool på St. James' Park.
I sin første hele sesong som manager, gjorde Pardew det så bra at han ble tildelt prisen for årets manager i Premier League.
Nigidius negus

Utseende

En nokså liten (ca. 15 millimeter), nokså smal, flat, blank, svart hjortebille. Denne gruppen har ikke svært forstørrede kjever hos hannene, derimot har kjevene en oppoverrettet lobe ("øre") ved roten. Hodet er trapesformet. Pronotum er rundet, bredere enn langt, på forkanten med en grop på hver side av midtlinjen, med en kraftig punktert midtfure, områdene langs denne svært blankt. Forkroppen er grovt og tett punktert, særlig på hodet, men der er blanke felter i bakhodet og over hvert antennefeste. Dekkvingene har tydelige, doble punktrekker.

Utbredelse

Arten lever i Etiopia.
Brønnøyfjorden

Brønnøyfjorden er et havområde på sørsiden av Vikna kommune i Trøndelag. Fjorden strekker seg 15 kilometer nordøstover til Mellom-Vikna.
Fjorden begynner i sørvest nord for øygruppene Sør-Gjæslingan og Nord-Gjæslingan og går mellom alle holmene som ligger mellom Vikna og Folda i sør.
Sidmouth

Historie

Sidmouth omtales i Domesday Book (1086) som Sedemuda. Som mange tilsvarende bosetninger var den opprinnelig en fiskelandsby. Selv om det har vært flere forsøk på å bygge en havn, har ingen lyktes. Mangelen på vern i bukten har forhindret framveksten av en havn.
Sidmouth forble en landsby helt fram to moten med feriesteder langs kysten vokste fram på slutten av 1700-tallet og videre utover 1800-tallet. Sidmouth ble da utviklet til en fasjonabel badeby for de øvre klasser, og en rekke villaer i georgiansk og regencystil sprang opp. De fleste har blitt omgjort til hoteller, men det opprinnelige utseendet er godt bevart.
I 1819 kom Georg IIIs sønn Edward, hertug av Kent sammen med sin hustru og hans nyfødte datter, den framtidige dronning Victoria, kom til Woolbrook Glen for et opphold på noen uker. I mindre enn en måned døde han av sykdom. Huset ble siden Royal Glen Hotel; en plakett på veggen har nedtegnet besøket.
Sidmouth ble tilknyttet jernbanenettet i 1874 tidligere knyttet til jernbanenettet, men sidelinjen dit ble nedlagt i 1967. Jernbanestasjonen i Sidmouth står fortsatt, men er nå i privat eie.
I 1912 ble Lockyer Observatory and Planetarium innviet. Det begynte etterhvert å forfalle, og holdt på å bli revet. Lokale entusiaster reddet bygningen, og det brukes nå til et utdanningsprosjekt innen naturvitenskap og er regelmessig åpent for publikum.
Apostelen Paulus

Biografi

Hans far var jøde av Benjamins stamme, og romersk borger. Paulus ble oppdratt i en streng fariseisk tradisjon. Hans morsmål var arameisk og gresk, og i tillegg lærte han hebraisk. I ungdommen fikk han religionsundervisning fra en berømt rabbiner, Gamaliel, i Jerusalem. Han ble også utdannet som teltmaker.
Omkring 35 var han til stede da Stefanus ble steinet til døde. Han var vitne, men samtykket i handlingen (Apg. 7,58). Han søkte deretter å bekjempe de kristne, og deltok i arbeidet med å fange kristne ledere. Mens han var på vei til Damaskus for å drive forfølgelser der, ble han ifølge Apostlenes gjerninger (kap. 9 og 22) blindet av et plutselig syn, og han falt til jorden og hørte en røst som sa til ham: «Saul! Saul! Hvorfor forfølger du meg?» Saulus sa: «Hvem er du, Herre?» Stemmen svarte: «Jeg er Jesus, han som du forfølger. Men stå opp og gå inn i byen, så skal det bli deg sagt hva du har å gjøre!» Mennene som reiste sammen med ham ble forskrekket, for de hørte røsten men så ingen ting (ev. så de lyset, men hørte ikke røsten, slik det fortelles i kap. 22). Denne hendelsen feires 25. januar som festen for Apostelen Paulus' omvendelse.

Paulus' omvendelse

Han ble blind etter synet, og fikk synet tilbake først da han nådde Damaskus. Der ble han døpt av Ananias, og fikk Den hellige ånd. Etter dette forkynte han evangeliet for jødene rundt om i synagogene. Da han vendte tilbake til Damaskus var hans jødiske fiender så truende at han måtte flykte om natten. Noen brødre firet ham ned fra bymuren i en tøykurv.
Paulus reiste til Jerusalem for å treffe Peter. Han ble tatt imot av sin gamle venn Barnabas. Apostlene var skeptisk til Paulus, fordi de kjente hans ry som kristenforfølger, men etter at de fikk forklart at han hadde omvendt seg til Jesus, ble de glade. I Antiokia ble det samlet inn penger til menigheten i Jerusalem, som var rammet av hungersnød, og Paulus fikk sammen med Barnabas i oppdrag å overbringe pengene. Han startet etter dette sine store misjonsreiser.
I tillegg til det som er kjent om hans liv fra Apostlenes gjerninger og bemerkninger i brevene finnes det også en rik apokryfisk litteratur om hans liv og virksomhet. Noen av disse beretningene kan være autentiske, mens andre, slik som Paulus og Teklas gjerninger, har et mer litterært preg.

Død og gravleggelse

Paulus ble på et tidspunkt, enten rett etter perioden i husarrest eller etter en periode som fri mann, framstilt for keiser Nero, og dømt til døden. Han satt i ni måneder under forferdelige forhold i Mamertinerfengselet i Roma, før han ble henrettet. Keiser Konstantin bygde en kirke over hans grav, som med tiden har blitt utvidet til St. Paul utenfor murene, en av Romas største kirker. I 2006 ble det kjent at en sarkofag med hans navn var funnet i denne kirken. Det var i Pauluskirkens kapell at Birgitta av Vadstena fikk en visjon om at Kristus talte til henne fra korset. En statue av Birgitta står i kapellet.  
Det er relikvier fra ham i en rekke kirker i flere land. De viktigste er i St. Paul utenfor murene, Peterskirken og Laterankirken.
Albert Hammond

Bakgrunn

Hammond ble født i London da familien hadde evakuert dit som følge av andre verdenskrig. Da krigen var over, flyttet familien hjem til Gibraltar, hvor Hammond vokste opp og snakker derfor flytende spansk.

Karriere

Han begynte karrieren i 1960 da han spilte i den gibraltariske gruppen The Diamond Boys, uten egentlig så mye kommersiell suksess men denne spilte en viktig rolle i introduksjonen av populærmusikk til Spania. Gruppen opptrådte hovedsakelig på nattklubber i Madrid som oppvarmingsband for spanske rockepionerer som Miguel Ríos.
I 1966 flyttet han til London og var med på å stifte den britiske vokalgruppen The Family Dogg som hadde stor suksess i 1969 med sangen «A Way of Life». Denne nådde listeplassering på den britiske Topp 10-listen På samme tid begynte han å skrive sanger sammen med blant andre Mike Hazelwood. 
Etter flere suksesser som låtskriver, begynte han på en solokarriere i 1972 og oppnådde stor framgang med en egen framføring av popslagere som It Never Rains in Southern California, som ble utgitt samme år og nådde en femteplass på Billboard Hot 100 i USA og var den første av en rekke på åtte singler som Hammond fikk inn på listene i de kommende fem årene. Blant dem var The Free Electric Band som kom ut året etter, og dette er hans eneste nummer 1 plassering på de britiske listene. Han har siden først og fremst arbeidet som popkomponist.
Albert Hammonds sønn Albert Hammond Jr, som ble født i 1979, har hatt suksess med indierockbandet The Strokes og som soloartist.
I 2000 ble han tildelt Order of the British Empire og 19. juni 2008 ble han tatt opp i Songwriters Hall of Fame.
I 2010 skrev Hammond sanger for det andre albumet til den walisiske sangeren Duffy.
Brisay-demningen

Brisay-demningen er en demning med  et vannkraftverk i Caniapiscau som er en vestlig tilførselselv til La Grande-elva i Canada, i det vestlige Québec. Elva renner ut i Hudsonbukta. Vannkraftverket har en installert total vannkrafteffekt på 469 MW, fordelt på 2 like store turbiner. Anlegget stod ferdig konstruert i 1993. Vannfallet er 37,5 meter.
Demningen magasinérer opp det store Caniapiscau-reservoaret, som er det nest største kunstig oppdemmede magasinet i Canada. Brisay er det øverste anlegget i hele La Grande-systemet.
Brennemerking (straff)

Liknende straffemetoder og merking

Sosial stigmatisering av grupper og individer har i historien også foregått gjennom konkret merking på kropp og klær hos personer som et samfunn har villet advare mot eller gi en vanærende skamstraff. Eksempler på slike stigma er i tillegg til brennmerking påbud om jødedrakter i middelalderen og jødestjerner under andre verdenskrig, indianernes skalpering av fiender, skamklipping av tyskertøser, oppsiktsvekkende fangedrakter, bruk av dumrianhatter i skolen, hånende plakater i inkvisisjonen og under kulturrevolusjonen og tatovering, amputasjon og lemlesting av dømte. Også stempler i pass og annet har hatt samme funksjon. I tillegg kan grupper få nedsettende navn og betegnelser.
Brennemerking og tatoveringer har også blitt brukt som frivillig, internt kroppssymbol for eksempel av soldater og medlemmer av visse grupper. I moderne tid har enkelte også fått dekorert kroppen med brennemerker som en type kroppsmodifikasjon.
Atonal musikk

Atonal musikk er en samlebetegnelse på musikk som ikke er tonal, dvs. musikk som ikke gir en klar følelse av grunntone eller toneart. En slik følelse er delvis subjektivt og kulturelt betinget. Begrepet atonal musikk blir ofte brukt om tolvtonemusikk, men det er riktigere å si at tolvtonemusikken er en del det som kalles atonal musikk. Begge forsøker å unngå grunntonefølelse, men forskjellen er at i tolvtonemusikk så fungerer en rekke av tolv toner som strukturerende prinsipp (se artikkel om rekketeknikk). Atonal musikk trenger ikke å ha en slik rekke som utgangspunkt.
Arnold Schönberg la grunnlaget for atonal musikk. Norges mest kjente atonalist er Fartein Valen.

Ekspresjonisme i musikk

Atonal musikk er mye brukt innen ekspresjonismen.
Ramiro Corrales

Karrieren i Norge

Han signerte for Ham-Kam den 26. november 2004. Vårsesongen 2005 ble ødelagt på grunn av for lite trening, men han spilte seg etter hvert inn som fast venstreback, og startet i alle kampene i høstsesongen. Han ble kåret til årets Ham-Kam-spiller i 2006 av både Hamar Arbeiderblad og supporterne på klubbens hjemmeside.
Corrales gikk videre til Brann foran 2007-sesongen, og kort tid etter overgangen ble det klart at Corrales ikke hadde gyldig arbeids- eller oppholdstillatelse i Norge. Utlendingsdirektoratet vedtok å utvise Corrales fra landet, og avslo senere også Branns anke. Den 14. mars omgjorde derimot Utlendingsnemnda UDIs vedtak, og Corrales ble endelig klar for Brann. Det ventes at straffen omgjøres til bøter, og også Corrales' tidligere klubb Ham-Kam ble politietterforsket, ettersom de benyttet seg av ulovlig arbeidskraft gjennom 2006-sesongen.
Bogen (Tromsø)

Bogen er ei bygd i Tromsø kommune. Den ligger på Kvaløya, ved Bogbukta på sørsida av ytre Kattfjorden. Sammen med nabogrendene Sandneshamn og Oldervik danner Bogen grunnkretsen Sandneshamn, som hadde 75 innbyggere i 2015.
Fylkesvei 862 passerer gjennom bygda. Det er 11 kilometer kjørelengde til tettstedet Sommarøy, og til Tromsø sentrum er det rundt 45 km.
Blåbærgranskog

Blåbærgranskog er en skogtype (biotop) som opptrer på næringsfattig og middels tørr grunn. Det er en artsfattig vegetasjonstype, men den vanligste granskogstypen i Norge. Feltsjiktet domineres av blåbær, med innslag av tyttebær, smyle, skogstjerne, stri kråkefot, maiblom og stormarimjelle. I bunnsjiktet er det etasjehusmose, furumose, sigdmoser og fjærmoser som dominerer.
Folkets Hus Torsnes

Folkets Hus Torsnes ble opprinnelig bygget i 1902 men etter en storbrann i 1995 gikk hele huset tapt. Et nytt hus ble bygget og innviet på nøyaktig samme sted i 1996. Det er Torsnes Arbeiderlag som eier huset, men det blir drevet av et eget husstyre.